b'\n_START_ARTICLE_\nMe\xc4\x91unarodni dan bez kupnje\n_START_PARAGRAPH_\nMe\xc4\x91unarodni dan bez kupnje ili Dan bez kupovine (eng. Buy Nothing Day) obilje\xc5\xbeava se s ciljem poticanja ljudi na suzdr\xc5\xbeavanje od kupovine na taj dan, odnosno suzdr\xc5\xbeavanje od nepotrebne kupovine. Njime se simboli\xc4\x8dno se skre\xc4\x87e pa\xc5\xbenja javnosti na negativne posljedice potro\xc5\xa1a\xc4\x8dkog dru\xc5\xa1tva i konzumerizma kao dru\xc5\xa1tvene pojave potaknute sve ja\xc4\x8dom globalizacijom. Obilje\xc5\xbeavanje dana naj\xc4\x8de\xc5\xa1\xc4\x87e je popra\xc4\x87eno mirnim prosvjedima na gradskim trgovima, parkovima ili ispred velikih trgova\xc4\x8dkih centara, javnim razmjenama kori\xc5\xa1tene odje\xc4\x87e i obu\xc4\x87e te predavanjima o va\xc5\xbenosti recikla\xc5\xbee i ponovne uporabe starih ili ve\xc4\x87i kori\xc5\xa1tenih proizvoda._NEWLINE_Obilje\xc5\xbeava se u petak nakon ameri\xc4\x8dkog Dana zahvalnosti, poznatog i pod nazivom Crni petak, na koji trgovine poznatih marki spu\xc5\xa1taju cijene svojih proizvoda i za 80 do 90%, \xc5\xa1to izaziva velike gu\xc5\xbeve u trgovinama diljem svijeta, prilikom kojih su \xc4\x8deste tu\xc4\x8dnjave, ozljede, pa i smrtni slu\xc4\x8dajevi._NEWLINE_Slu\xc5\xbebena krilatica ovog dana je Sad je dosta, koju je izgovorio i Ted Dave na prvom obilje\xc5\xbeavanju dana, ogor\xc4\x8den stalnim pritiskom medija koje tjeraju na kupovinu.\n_START_SECTION_\nPovijest\n_START_PARAGRAPH_\nPokrenuo ga je umjetnik Ted Dave u Vancouveru. Prvi Me\xc4\x91unarodni dan kupnje odr\xc5\xbean je u Kanadi i Meksiku u rujnu 1992. kao prosvjed protiv ja\xc4\x8danja konzumerizma i potro\xc5\xa1a\xc4\x8dke kulture. Ve\xc4\x87 sljede\xc4\x87e godine, unato\xc4\x8d slaboj pokrivenosti doga\xc4\x91aja tiskovnim i digitalnim medijima, prosvjedi su odr\xc5\xbeani u gotovo svim saveznim dr\xc5\xbeavama SAD-a._NEWLINE_U Njema\xc4\x8dkoj se odr\xc5\xbeava od 2000. godine pod vodstvom protuglobalizacijske udruge Attac, koja je potaknula osnivanje sli\xc4\x8dnih udruga i zajednica u Francuskoj, Italiji, Ujedinjenom Kraljevstvu i drugdje. Tijekom 2000-ih dan se po\xc4\x8deo obilje\xc5\xbeavati i u Ju\xc5\xbenoj Africi, Australiji, Ju\xc5\xbenoj Americi i preko 60 drugih zemalja svijeta._NEWLINE_Veliku ulogu u \xc5\xa1irenju protupotro\xc5\xa1a\xc4\x8dkog pokreta imao je i utjecajni kanadski \xc4\x8dasopis Adbusters i njegov osniva\xc4\x8d Kalle Lasn._NEWLINE_Od samih po\xc4\x8detaka doga\xc4\x91aj je bio slabo ili nikako pokriven u mediji zbog svojih protupotro\xc5\xa1a\xc4\x8dkih poruka, od kojih mediji djelomi\xc4\x8dno i \xc5\xbeive. U razvijenim zemljama, poput SAD, zemalja Zapadne Europe, Japana i sl. ukoliko je obilje\xc5\xbeavanje dana popra\xc4\x87eno, gotovo uvijek je prikazano u negativnom svjetlu. Njema\xc4\x8dki aktivisti ovakvo izbjegavanje izvje\xc5\xa1tavanja ili iskrivljavanje \xc4\x8dinjenica u medijima prozvali su informacijska gerila.'